ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
52-வது இந்திய சர்வதேச திரைப்பட விழா 2021 நவம்பர் 20 முதல் 28 வரை கோவாவில் நடைபெறும்: போஸ்டரை வெளியிட்டார் திரு பிரகாஷ் ஜவடேகர்
2021 நவம்பர் 20 முதல் 28 வரை கோவாவில் நடைபெறவுள்ள 52-வது இந்திய சர்வதேச திரைப்பட விழாவுக்கான விதிமுறைகள் மற்றும் போஸ்டரை மத்திய தகவல் மற்றும் ஒலிபரப்பு அமைச்சர் திரு பிரகாஷ் ஜவடேகர் இன்று வெளியிட்டார்.
ஆசியாவின் பழமையான திரைப்பட விழாக்களில் ஒன்றும், இந்தியாவின் மிகப்பெரிய சர்வதேச திரைப்பட விழாவுமான இந்திய சர்வதேச திரைப்பட விழாவின் 52-வது பதிப்பு, 51-வது பதிப்பின் வெற்றியை தொடர்ந்து கலப்பு முறையில் நடைபெறும். இந்திய அரசின் தகவல் மற்றும் ஒலிபரப்பு அமைச்சகத்தின் கீழ் இயங்கும் திரைப்பட விழாக்களின் இயக்குனரகத்தால் இது நடத்தப்படுகிறது.
சர்வதேச திரைப்பட தயாரிப்பாளர்கள் சங்கத்தால் இந்திய சர்வதேச திரைப்பட விழா அங்கீகரிக்கப்பட்டுள்ளது. சிறந்த திரை படைப்புகளை ஒவ்வொரு வருடமும் கொண்டாடும் இந்த விழாவானது, இந்தியா மற்றும் உலகெங்கிலும் இருந்து சிறந்த திரைப்படங்களை திரையிடுகிறது.
52-வது இந்திய சர்வதேச திரைப்பட விழாவின் போட்டி பிரிவில் கலந்து கொள்வதற்காக 2021 ஆகஸ்ட் 31 வரை விண்ணப்பிக்கலாம்.
இந்திய திரையுலக மேதையான திரு சத்யஜித் ரேவின் நூற்றாண்டை முன்னிட்டு, அவரது படங்களை இந்திய சர்வதேச திரைப்பட விழாவில் திரையிட்டு தகவல் மற்றும் ஒலிபரப்பு அமைச்சகத்தின் திரைப்பட விழாக்களின் இயக்குனரகம் சிறப்பு அஞ்சலியை செலுத்துகிறது. மேலும், அவரது நினைவை போற்றும் விதமாக, ‘திரைத்துறையில் சிறந்து விளங்கியதற்கான சத்யஜித் ரே வாழ்நாள் சாதனையாளர் விருது’ இந்த வருடம் முதல் ஒவ்வொரு வருடமும் இந்திய சர்வதேச திரைப்பட விழாவில் தொடர்ந்து வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1732860
அறிவியல் மற்றும் தொழில்நுட்பத்துறை
ஸ்டார்ட் அப் நிறுவனங்களின் நீடித்த வளர்ச்சிக்காக தொழில் துறை சமமான பங்களிப்பை வழங்க வேண்டும் என்று டாக்டர் ஜிதேந்திர சிங் அழைப்பு விடுத்துள்ளார்
ஸ்டார்ட் அப் நிறுவனங்களின் நீடித்த வளர்ச்சிக்காக தொழில் துறை சமமான பங்களிப்பை வழங்க வேண்டும் என்று மத்திய அறிவியல் தொழில்நுட்பத் துறை இணையமைச்சர் டாக்டர் ஜிதேந்திர சிங் அழைப்பு விடுத்துள்ளார். மூக்கு வழியே செலுத்தும் கோவிட் 19-க்கான தடுப்பு மருந்து, மலேரியா தடுப்பு மருந்துகளின் வணிக ரீதியான உற்பத்திக்கான ஒப்பந்தம் மேற்கொள்ளப்பட்டது.
இதில் அறிவியல் மற்றும் தொழில்நுட்பத் துறை அமைச்சகத்தின் தொழில்நுட்ப மேம்பாட்டுக் கழகம் மற்றும் ஹைதராபாதின் சபிஜென் பயோலாஜிக்ஸ் நிறுவனம் இடையே பாரத் பயோடெக் நிறுவனத்தின் டாக்டர் கிருஷ்ணா எல்லா தலைமையில் இந்த ஒப்பந்தம் கையெழுத்தானது.
இருதரப்பிலும் தலா 200 கோடி ரூபாய் முதலீடு செய்ய இதில் வகை செய்யப்பட்டது. இந்நிகழ்ச்சியில் பேசிய டாக்டர் ஜிதேந்திர சிங் ஸ்டார்ட் அப் நிறுவனங்களின் நீடித்த வளர்ச்சிக்காக தொழில் துறை சமமான பங்களிப்பை வழங்க வேண்டும் என்பதை இந்த ஒப்பந்தம் உறுதி செய்வதாக குறிப்பிட்டார்.
இந்தியாவில் தடுப்பூசி நடவடிக்கைகள் மூலம் மருந்து உற்பத்தித் துறை, தொழில்துறை, கல்வித்துறை ஆகியவை ஒருங்கிணைக்கப்பட்டது என்றும். இந்த கூட்டு முயற்சியின் மூலம் தற்போதைய மற்றும் எதிர்கால சவால்களை எதிர்கொள்ள முடியும் என்று அமைச்சர் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பை காணவும். https://pib.gov.in/PressReleasePage.aspx?PRID=1810027
சாலைப் போக்குவரத்து மற்றும் நெடுஞ்சாலைத்துறை அமைச்சகம்
உள்ளூர் நிபுணத்துவத்தை ஊக்குவிக்க 200 முன்னணி நிறுவனங்களுடன் தேசிய நெடுஞ்சாலை ஆணையம் கூட்டு
உலகத் தரம் வாய்ந்த நெடுஞ்சாலைகளை அமைக்க வேண்டும் என்ற தொலைநோக்குடன் செயல்படும் தேசிய நெடுஞ்சாலை ஆணையம், உள்ளூர் நிபுணத்துவத்தை பயன்படுத்த, 200-க்கும் மேற்பட்ட முன்னனி நிறுவனங்களுடன் கூட்டாக இணைந்து செயல்படவுள்ளது.
இந்த முயற்சிக்கு பிரபல முன்னணி நிறுவனங்களிடமிருந்து நல்ல வரவேற்பு கிடைத்துள்ளது. ஐஐடி ரூர்கே, மும்பை உட்பட 18 ஐஐடிக்கள், 26 என்ஐடிக்கள் மற்றும் 190 பிரபல பொறியில் கல்லூரிகள் நெடுஞ்சாலை ஆணையத்துடன் இணைந்து செயல்பட ஒப்புக் கொண்டுள்ளன. இவற்றில் 200-க்கும் மேற்பட்ட நிறுவனங்கள் ஏற்கனவே புரிந்துணர்வு ஒப்பந்தம் செய்து கொண்டுள்ளன.
முன்னணி தொழில்நுட்ப நிறுவனங்கள் மற்றும் பொறியியல் கல்லூரிகளுக்கு அருகில் உள்ள நெடுஞ்சாலைகளில், அந்த நிறுவனங்கள் தெரிவிக்கும் தொழில்நுட்பம் பயன்படுத்தப்பட்டு சாலைகள் அமைக்கப்படும். நெடுஞ்சாலைகளை அமைப்பதில் 300-க்கும் மேற்பட்ட நிறுவனங்கள், நெடுஞ்சாலை ஆணையத்துடன் இணையும் என எதிர்பார்க்கப்படுகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://www.pib.gov.in/PressReleasePage.aspx?PRID=1674424
புதிய மற்றும் புதுப்பிக்கத்தக்க எரிசக்தி அமைச்சகம்
எதிர்காலத்தில் எரிசக்திக்கான ஏலத்தில் மேம்பட்ட தொழில்நுட்பமும் சேர்க்கப்படும்: இந்தியா பிவி எட்ஜ் 2020இல் திரு ஆர் கே சிங்
நமது பொருளாதாரத்தை மேலும் மேம்படுத்தவும், மின்சாரத்தை பசுமையாக மாற்றும் முயற்சியிலும் நாம் ஸ்திரமாக உள்ளோம்: திரு ஆர்கே சிங்
ஒளிமின்னழுத்த உற்பத்தி நிறுவனங்கள் முதன்மை வாய்ந்த உற்பத்தி துறையில் முதலீடு செய்ய வேண்டும்: டாக்டர் ராஜீவ்குமார், துணைத்தலைவர், நிதி ஆயோக்
ஒளிமின்னழுத்த தொழில்நுட்பத்தை பயன்படுத்தி சூரிய ஒளி எரிசக்தியின் விலையை குறைக்க முடியும்: அமிதாப் கண்ட், தலைமை செயல் அதிகாரி ,நிதி ஆயோக்
நிதி ஆயோக், புதிய மற்றும் புதுப்பிக்கத்தக்க எரிசக்தி அமைச்சகம் மற்றும் இன்வெஸ்ட் இந்தியா இணைந்து 'இந்தியா பிவி எட்ஜ் 2020' கருத்தரங்கை நடத்தின
பிவி என்று அழைக்கப்படும் ஒளிமின்னழுத்த உற்பத்தியை இந்தியாவில் பெருக்கவும், பல்வேறு நிறுவனங்களை ஒன்றிணைக்கவும், நிதி ஆயோக், புதிய மற்றும் புதுப்பிக்கத்தக்க எரிசக்தி அமைச்சகம் மற்றும் இன்வெஸ்ட் இந்தியா இணைந்து நடத்திய 'இந்தியா பிவி எட்ஜ் 2020' என்ற சர்வதேச கருத்தரங்கம் இன்று நடைபெற்றது. மேக் இன் இந்தியா திட்டத்தை வலுப்படுத்தும் வகையில், உலகெங்கிலுமுள்ள ஒளிமின்னழுத்த தொழில்நுட்ப வல்லுநர்கள், ஒன்றிணைந்து தங்கள் உபகரணங்கள் குறித்தும் இந்த தொழில்நுட்பம் குறித்தும் விரிவாக எடுத்துரைத்தனர். உலகெங்கிலும் இருந்து சுமார் 60 நிறுவன தலைவர்கள் இதில் கலந்து கொண்டனர்.
நிகழ்ச்சியில் பேசிய மத்திய எரிசக்தி, புதிய மற்றும் புதுப்பிக்கத்தக்க எரிசக்தி அமைச்சர் திரு ஆர் கே சிங், நாட்டின் பொருளாதாரத்தை மேலும் மேம்படுத்தவும், மின்சாரத்தை பசுமையாக மாற்றும் முயற்சியிலும் அனைவரும் உறுதியாக உள்ளதாக கூறினார்.
எதிர்காலத்தில் எரிசக்திக்கான ஏலத்தில் மேம்பட்ட தொழில்நுட்பமும் சேர்க்கப்படும் என்று அவர் தெரிவித்தார்.
மேலும் பிரதமரின் ஆத்ம நிர்பார் திட்டத்தின் கீழ் தமது அமைச்சகம் மேற்கொண்டு வரும் பல்வேறு நடவடிக்கைகள் குறித்தும் அமைச்சர் விளக்கம் அளித்தார்.
நிகழ்ச்சியில் கலந்து கொண்டு பேசிய நிதி ஆயோக் துணைத் தலைவர் டாக்டர் ராஜீவ்குமார்,
ஒளிமின்னழுத்த உற்பத்தி நிறுவனங்கள் முதன்மை வாய்ந்த உற்பத்தி துறையில் முதலீடு செய்ய முன்வர வேண்டும் என்று கேட்டுக் கொண்டார்.
நிதி ஆயோக்கின் தலைமை செயல் அதிகாரி திரு அமிதாப் கண்ட் பேசுகையில், ஒளிமின்னழுத்த தொழில்நுட்பத்தை பயன்படுத்தி சூரிய ஒளி எரிசக்தியின் விலையை குறைக்க முடியும் என்று கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1662145
---
(Visitor Counter : 143
மின்னணு மற்றும் தகவல் தொழில்நுட்பம்
இந்தியாவிலிருந்து தகவல் தொழில்நுட்ப ஏற்றுமதி
கடந்த 3 ஆண்டுகளில் இந்தியாவிலிருந்து ஏற்றுமதி செய்யப்பட்ட தகவல் தொழில்நுட்பப் பொருட்கள் மற்றும் சேவைகளின் மதிப்பு விவரங்களை தேசிய மென்பொருள் மற்றும் சேவை நிறுவனங்கள்“ வெளியிட்டுள்ளன.
2019-20-ஆம் நிதியாண்டில் 150 பில்லியன் டாலர் அளவிற்கும் 2020-21-ம் நிதியாண்டில் 151 பில்லியன் டாலர் அளவிற்கும், 2021-22-ம் நிதியாண்டில் 178 பில்லியன் டாலர் அளவிற்கும் தகவல் தொழில்நுட்பம் ஏற்றுமதி செய்யப்பட்டுள்ளன.
இந்திய மென்பொருள் தொழில்நுட்பப் பூங்காக்கள், சிறப்பு பொருளாதார மண்டலங்கள் மூலம் தகவல் தொழில்நுட்ப ஏற்றுமதியை அதிகரிக்க அரசு பல்வேறு நடவடிக்கைகளை மேற்கொண்டு வருகிறது.
இத்தகவலை மின்னணு மற்றும் தகவல் தொழில்நுட்பத்துறை இணை அமைச்சர் திரு ராஜீவ் சந்திரசேகர் மக்களவையில் இன்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1897273
-----
AP/IR/KPG/GK
(Visitor Counter : 113
பாதுகாப்பு அமைச்சகம்
தேசிய ராணுவக் கல்லூரி தனது வைர விழாவைக் கொண்டாடுகிறது
தனது வைர விழா கொண்டாட்டங்களின் ஒரு பகுதியாக 'இந்தியாவின் தேசிய பாதுகாப்பு - முன்னிருக்கும் தசாப்தம்' என்னும் தலைப்பில் இரண்டு நாள் இணையக் கருத்தரங்கை 2020 நவம்பர் 5 மற்றும் 6 ஆகிய தினங்களில் தேசிய ராணுவக் கல்லூரி நடத்துகிறது.
தில்லியில் இன்று நடைபெற்ற பத்திரிகையாளர் சந்திப்பொன்றில் பாதுகாப்பு செயலாளர் டாக்டர் அஜய் குமார் மற்றும் தேசிய ராணுவக் கல்லூரியின் தலைவர் ஏர் மார்ஷல் டி சவுத்ரி ஆகியோர் இந்தத் தகவலைத் தெரிவித்தனர்.
இந்திய மற்றும் வெளிநாடுகளின் ராணுவப் படைகள் மற்றும் குடிமைப் பணிகளுக்கு தேர்ந்தெடுக்கப்பட்டவர்களின் அறிவுசார் மேம்பாட்டுக்காகவும், யுக்தி சார்ந்த பயிற்சிகளுக்காகவும் அர்ப்பணிக்கப்பட்டுள்ள தேசிய ராணுவக் கல்லூரி, உலகின் முன்னணி பயிற்சி அமைப்புகளுள் ஒன்று என்று டாக்டர் அஜய் குமார் தெரிவித்தார்.
தேசிய ராணுவக் கல்லூரியின் முதல் பயிற்சி 1960-ஆம் ஆண்டு 21 பங்கேற்பாளர்களோடு தொடங்கியது. தற்போது தனது வைர விழா ஆண்டில் உள்ள தேசிய ராணுவக் கல்லூரி, இந்தியாவில் இருந்து 75, நட்பு நாடுகளில் இருந்து 25 என 100 பங்கேற்பாளர்களோடு இயங்குகிறது.
ராணுவப் படைகள் மற்றும் குடிமைப் பணிகளின் உயர் பதவிகளுக்கான மிகவும் பெருமைமிக்க பயிற்சியை தேசிய ராணுவக் கல்லூரி வழங்குகிறது என டாக்டர் அஜய் குமார் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்;
https://pib.gov.in/PressReleasePage.aspx?PRID=1669998
பிரதமர் அலுவலகம்
முன்னாள் பிரதமர் திரு மொரார்ஜிபாய் தேசாய்க்குப் பிரதமர் புகழாரம் சூட்டியுள்ளார்
முன்னாள் பிரதமர் திரு மொரார்ஜிபாய் தேசாய்க்குப் பிரதமர் திரு நரேந்தி்ர மோடி புகழாரம் சூட்டியுள்ளார்.
டுவிட்டரில் பிரதமர் கூறியிருப்பதாவது ;
“முன்னாள் பிரதமர் திரு மொரார்ஜிபாய் தேசாய்க்கு நான் புகழாரம் சூட்டுகிறேன். தேசத்தின் கட்டுமானத்தில் அவரது சிறப்புமிக்க பங்களிப்புக்காக மதிக்கப்படுபவர். இந்தியாவை கூடுதல் வளமுடையதாக மாற்றுவதற்கு அவர் விரிவான முயற்சிகளை மேற்கொண்டுள்ளார். பொது வாழ்க்கையில் நேர்மையை அவர் எப்போதும் வலியுறுத்தி வந்தார்.”
(
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 188.89 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 18,684 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 188.89 கோடிக்கும் அதிகமான  டோஸ்கள் செலுத்தப்பட்டுள்ளன. 2,32,98,421 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.86 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.74 சதவீதமாக உள்ளது. கடந்த 24 மணி நேரத்தில் 2,755 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,33,377.
இந்தியாவில் கடந்த 24 மணி நேரத்தில் 3,688 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,96,640 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.74 கோடி . வாராந்திரத் தொற்று 0.66 சதவீதமாக உள்ளது. தினசரித் தொற்று விகிதம் 0.74 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1821456
புள்ளியியல் மற்றும் திட்ட அமலாக்கம் அமைச்சகம்
2021 மே மாதத்திற்கான நுகர்வோர் விலைக் குறியீட்டு எண்கள் வெளியீடு
புள்ளியியல் மற்றும் திட்ட அமலாக்க அமைச்சகத்தின், தேசிய புள்ளியியல் அலுவலகம் , 2012=100 என்ற அடிப்படையில் கிராமப்புறம், நகர்ப்புறம், மற்றும் இரண்டும் இணைந்தவற்றுக்கான 2021-ஆம் ஆண்டின் மே மாதத்திற்கான நுகர்வோர் விலை குறியீட்டு எண்களை வெளியிட்டுள்ளது.
நாடு முழுவதும் அனைத்து மாநிலங்கள் மற்றும் யூனியன் பிரதேசங்களில் உள்ள 1114 நகர்ப்புற சந்தைகளில் இருந்தும், 1181 கிராமப்புற சந்தைகளில் இருந்தும் தேசிய புள்ளியியல் அலுவலகத்தின், களப்பணி பிரிவினரால், விலை குறித்த புள்ளி விவரங்கள் வாராந்திர பதிவேட்டில் சேகரிக்கப்படுகின்றன.
அகில இந்திய பணவீக்க விகிதமானது, பொது குறியீடுகள் மற்றும் புள்ளி விவரங்கள் அடிப்படையில் வெளியிடப்பட்டுள்ளது. 2021 மே மாத்த்தில் 99.7 சதவீதம் கிராமங்கள் மற்றும் 97.7 சதவீதம் நகர்ப்புற சந்தைகளில் இருந்து விலை விவரங்களை தேசிய புள்ளியியல் அலுவலகம் சேகரித்தது.
மே மாதத்தில் பணவீக்க விகிதங்களை நுகர்வோர் விலைக் குறியீட்டின்  அடிப்படையில் சதவீதத்தில் கணக்கிட்டபோது, மே மாதத்தில்  கிராமப்புறங்களில் 6.48 ஆகவும், நகரங்களில் 6.04 ஆகவும், இரண்டும் இணைந்து 6.30 ஆகவும் இருந்தன.
பணவீக்க விகிதங்களை நுகர்வோர் உணவு விலைக் குறியீட்டின் அடிப்படையில் சதவீதத்தில் கணக்கிட்டபோது, மே மாதத்தில்  கிராமப்புறங்களில் 4.52 ஆகவும், நகரங்களில் 5.97 ஆகவும், இரண்டும் இணைந்து 5.01 ஆகவும் இருந்தன.
பணவீக்க விகிதங்களை நுகர்வோர் விலைக் குறியீட்டின்  அடிப்படையில் சதவீதத்தில் கணக்கிட்டபோது, ஏப்ரல் மாதத்தில்  கிராமப்புறங்களில் 3.75 ஆகவும், நகரங்களில் 4.71 ஆகவும், இரண்டும் இணைந்து 4.23 ஆகவும் இருந்தன.
பணவீக்க விகிதங்களை நுகர்வோர் உணவு விலைக் குறியீட்டின் அடிப்படையில் சதவீதத்தில் கணக்கிட்டபோது, ஏப்ரல் மாதத்தில்  கிராமப்புறங்களில் 1.31 ஆகவும், நகரங்களில் 3.15 ஆகவும், இரண்டும் இணைந்து 1.96 ஆகவும் இருந்தன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1726990
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய அமைச்சர் டாக்டர். ஜிதேந்திர சிங்கை இன்று சந்தித்த கர்நாடக முதல்வர் திரு. பசவராஜ் பொம்மை மாநிலம் தொடர்பான பொது நிர்வாக விஷயங்கள் குறித்து விவாதித்தார்
மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர். ஜிதேந்திர சிங்கை கர்நாடக முதலமைச்சர் திரு. பசவராஜ் பொம்மை இன்று சந்தித்தார்.
மத்திய அமைச்சருடனான சந்திப்பின் போது மாநிலம் தொடர்பான பொது நிர்வாக விஷயங்கள் குறித்து முதல்வர் விவாதித்தார். முன்னணி நலத்திட்டங்களை மாநிலத்தில் திறம்பட செயல்படுத்துவதற்காக அனைத்திந்திய குடிமைப்பணி அதிகாரிகளை, குறிப்பாக இந்திய ஆட்சிப் பணி அதிகாரிகளை, நியமிக்குமாறு டாக்டர். ஜிதேந்திர சிங்கை திரு பசவராஜ் பொம்மை கேட்டுக்கொண்டார்.
குறைகள் உடனுக்குடன் தீர்க்கப்படுவதைத் தவிர, கொவிட்-19 பிரிவின் கீழ் உள்ள குறைகளுக்கு அதிக முன்னுரிமை அளிக்கப்பட்டு, அதிகபட்சமாக 3 நாட்களுக்குள் தீர்க்கப்படுவதாகவும் கர்நாடக முதல்வர் தெரிவித்தார்.
பெங்களூரை தலைமையகமாகக் கொண்ட விண்வெளித் துறையின் சமீபத்திய முன்னேற்றங்கள் சிலவற்றையும் டாக்டர். ஜிதேந்திர சிங் கர்நாடக முதல்வருடன் பகிர்ந்து கொண்டார். இந்தியாவின் முதல் மனித விண்வெளிப் பயணமான "ககன்யான்" முன்னேற்றம் குறித்தும் அவர் பேசினார்.
கடந்த ஆறு மாதங்களில் செய்த சாதனைகள் மற்றும் எதிர்காலத்தில் ஏற்படும் தாக்கங்களை விளக்கும் சிறு புத்தகத்தையும் டாக்டர். ஜிதேந்திர சிங்கிடம் திரு. பொம்மை வழங்கினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796160
வணிகம் மற்றும் தொழில்துறை அமைச்சகம்
செயற்கை வைரங்களை உருவாக்குவதற்கான இயந்திரங்களை உள்நாட்டிலேயே உற்பத்தி செய்வதற்கான 5 ஆண்டு ஆராய்ச்சி ஆய்வுக்கான மானியம் சென்னை ஐஐடிக்கு வழங்கப்படுகிறது
செயற்கை வைரங்களை உருவாக்குவதற்கான இயந்திரங்களை உள்நாட்டிலேயே உற்பத்தி செய்வதற்கான 5 ஆண்டு ஆராய்ச்சி ஆய்வுக்கான மானியம் சென்னை ஐஐடிக்கு வழங்கப்படுகிறது. மத்திய பட்ஜெட் 2023-24 ல் இதற்கான அறிவிப்பு வெளியிடப்பட்டுள்ளது.
இதன்படி சென்னை ஐஐடியில் செயற்கை வைரங்களுக்கான மையம் அமைக்கப்படவுள்ளது. இதற்கென அடுத்த 5 ஆண்டுகளுக்கு 242.96 கோடி ரூபாய் ஒதுக்கீடு செய்யப்பட்டுள்ளது. மத்திய வர்த்தகத் துறை செயலாளர் திரு. சுனில் பரத்வால் தலைமையிலான திட்ட மதிப்பீட்டுக் குழு பரிந்துரைகளை வழங்கியுள்ளது. அதற்கு மத்திய வர்த்தகத் துறை அமைச்சர் திரு.பியூஷ் கோயல் ஒப்புதல் அளித்துள்ளார்.
இந்த ஆய்வு ஸ்டார்ட் அப் நிறுவனங்களுக்கு குறைந்த செலவில் தொழில்நுட்பங்களை வழங்குவதுடன் வேலைவாய்ப்புகளையும் அதிகரிக்கும். செயற்கை வைரங்களின் ஏற்றுமதியை அதிகரித்து பொருளாதார வளர்ச்சிக்கும் இது முக்கியப் பங்காற்றும். நாட்டின் ரத்தினக்கற்கள் மற்றும் நகைத்துறை ஒட்டுமொத்தப் பொருட்கள் ஏற்றுமதியின் 9 சதவீத பங்களிப்பை வழங்குகிறது.
விவசாயத்துறை அமைச்சகம்
அரசு மற்றும் விவசாயிகள் சங்கங்கள் இடையே தில்லி விஞ்ஞான் பவனில் 8வது கட்ட பேச்சுவார்த்தை: அடுத்த கட்ட பேச்சுவார்த்தை ஜனவரி 15ம் தேதி நடக்கிறது
மத்திய வேளாண் அமைச்சர் திரு நரேந்திர சிங் தோமர், ரயில்வே அமைச்சர் திரு பியூஷ் கோயல், வர்த்தக மற்றும் தொழில்துறை இணையமைச்சர் சாம் பிரகாஷ் ஆகியோர் 41 விவசாய சங்க பிரதிநிதிகளுடன் , தில்லி விஞ்ஞான் பவனில் இன்று 8வது கட்ட பேச்சுவார்த்தை நடத்தினர். வேளாண் சட்டங்களில் செய்ய வேண்டிய திருத்தங்கள் குறித்து ஒவ்வொன்றாக விவாதிக்கலாம் என விவசாயிகள் சங்கங்களிடம் அவர்கள் மீண்டும் வேண்டுகோள் விடுத்தனர்.
விவசாயிகளின் நலனை மனதில் வைத்துதான் வேளாண் சட்டங்கள் உருவாக்கப்பட்டதாக அமைச்சர் திரு நரேந்திர சிங் தோமர் தெரிவித்தார். விவசாயிகளை பற்றி கவலைப்படும் அரசு, போராட்டத்தை முடிவுக்கு கொண்டு வர விரும்புகிறது. ஆனால் எந்த தீர்வும் ஏற்படாததால், பிரச்னைகளுக்கு தீர்வு காண முடியவில்லை.
வேளாண் சங்கங்கள் போராட்டத்தை ஒழுங்குடன் நடத்துவது, பாராட்டுக்குரியது என வேளாண் அமைச்சர் திரு நரேந்திர சிங் தோமர் கூறினார். நியாயமான வழியில் தீர்வு காண முடியும் என்ற சாத்தியங்களுடன் பேச்சுவார்த்தை தொடர்ந்தால், திறந்த மனதுடன், பேச்சுவார்த்தையை தொடர அரசு விரும்புவதாகவும் அவர் கூறினார்.
வேளாண் சட்டத்தை ரத்து செய்ய வேண்டும் என விவசாயிகள் சங்கங்கள் கேட்டுக் கொண்டன. திருத்தங்கள் செய்யலாம் என அரசு மீண்டும் கூறியது. நீண்ட ஆலோசனை நடந்தும், எந்த தீர்வும் ஏற்படவில்லை. அதனால், அடுத்த கட்ட பேச்சுவார்த்தையை 2021 ஜனவரி 15ம் தேதி நடத்த முடிவு செய்யப்பட்டது.
தேர்தல் ஆணையம்
உத்தரப் பிரதேச மேலவைத் தேர்தல் அறிவிப்பு
உத்தரப் பிரதேச மாநிலத்தின் மேலவைக்கான தேர்தல், ஜனவரி 28ம் தேதி நடக்கிறது என தேர்தல் ஆணையம் அறிவிப்பு வெளியிட்டுள்ளது.
உத்தரப் பிரதேச மேலவைக்கு 2 ஆண்டுகளுக்கு ஒரு முறை தேர்தல் நடக்கிறது. உத்தரப் பிரதேச மேலவையின் 12 உறுப்பினர்களின் பதவிக் காலம் இம்மாதம் 30ம் தேதியுடன் முடிகிறது.
இதையடுத்து தேர்தல் அறிவிப்பை தேர்தல் ஆணையம் வெளியிட்டுள்ளது. இதற்கான மனுத்தாக்கல் ஜனவரி 11ம் தேதி தொடங்கி ஜனவரி 18ம் தேதி முடிகிறது. தேர்தல் ஜனவரி 28ம் தேதி நடத்தப்பட்டு, அன்று மாலையே வாக்குகள் எண்ணப்படும்.
புதிய மேலவை உறுப்பினர்களை, உத்தரப் பிரதேச சட்ட மன்ற உறுப்பினர்கள் தேர்வு செய்வர். இதற்கான ஏற்பாடுகளைச் செய்யும்படி, அம்மாநில தலைமை செயலாளருக்கு, தேர்தல் ஆணையம் உத்தரவிட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686523
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசி திட்டத்தின் கீழ் இதுவரை 90.51 கோடி தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 22, 842 பேருக்கு புதிதாக தொற்று ஏற்பட்டுள்ளது.
நாட்டில் கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவிதத்துக்கும் கீழ் உள்ளது. தற்போது 0.80 சதவீதமாக உள்ளது. கடந்த 2020 மார்ச் மாதம் முதல், இது மிகக் குறைந்த அளவு.
நாட்டில் கொவிட் சிகிச்சை பெறுபவர்களின் எண்ணிக்கை 2,70,557; கடந்த 199 நாட்களில் மிக குறைந்த எண்ணிக்கை.
குணமடைந்தோர் வீதம் தற்போது 97.87 சதவீதம்; கடந்த 2020 மார்ச் முதல் அதிகமான அளவு.
கடந்த 24 மணி நேரத்தில் 25,930 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,30,94,529.
வாராந்திர பாதிப்பு வீதம்  கடந்த 100 நாட்களாக 3 சதவீதத்துக்கும் குறைவாக உள்ளது.
தினசரி பாதிப்பு வீதம்  கடந்த 34 நாட்களில் 3 சதவீதத்துக்கும் குறைவாக உள்ளது.
இதுவரை மொத்தம் 57.32 கோடி கொவிட் பரிசோதனைகள் செய்யப்பட்டன.
(Visitor Counter : 129
மின்னணு மற்றும் தகவல் தொழில்நுட்பம்
தடுப்பு மருந்து நிலைத் தகவல் குறித்து பதிவேற்றம் செய்வதற்கான புதிய வசதியை ஆரோக்கிய சேது செயலி அறிமுகப்படுத்தியுள்ளது
தடுப்பு மருந்து நிலைத் தகவல் குறித்து பதிவேற்றம் செய்வதற்கான புதிய வசதியை ஆரோக்கிய சேது செயலி அறிமுகப்படுத்தியுள்ளது.
தானே எப்படி பதிவேற்றம் செய்வது:
தடுப்பு மருந்தின் முதல் டோசை பெற்றவர்களுடைய ஆரோக்கிய சேது செயலியின் முகப்பு பக்கத்தில் 1 நீல நிற டிக் குறி தோன்றும்.
தடுப்பு மருந்தை முழுமையாக பெற்றவர்களுடைய ஆரோக்கிய சேது செயலியின் முகப்பு பக்கத்தில் 2 நீல நிற டிக் குறிகள் தோன்றும். தடுப்பூசி பெற்றுக் கொண்டதை கோவின் தல மூலம் சரிபார்த்த பிறகு இரண்டாம் டோஸ் பெற்று 14 நாட்களுக்கு பின்னர் இது தோன்றும். நீல நிற கவசமும் தோன்றும்.
மாற்றி அமைக்கப்பட்ட சுய மதிப்பீட்டை செய்யாத அனைத்து ஆரோக்கிய சேது பயனர்களுக்கும் தடுப்புமருந்து நிலையை பதிவேற்றவும் என்ற விருப்பத்தேர்வு வழங்கப்படும். ஆரோக்கிய சேது செயலியில் சுயமதிப்பீடு செய்து கொண்டபிறகு, ஒரு டோஸ் தடுப்பு மருந்து பெற்றவர்களுக்கு, ஓரளவு "தடுப்பு மருந்து பெற்றுள்ளார் / தடுப்பு மருந்து பெற்றுள்ளார் " என்று அவர்களது ஆரோக்கிய சேது செயலியின் முகப்பு பக்கத்தில் தோன்றும்.
சுய மதிப்பீட்டின் போது பயனர் அளித்த தடுப்பு மருந்து பெற்றுக்கொண்ட நிலை குறித்த தகவலின் அடிப்படையில் இது தோன்றும். சரி பார்க்கப்படாத இந்த நிலை, கோவின் தளத்தில் சரிபார்க்கப்பட்ட பின்னர் ஒருமுறை கடவுச் சொல்லின் அடிப்படையில் சரி பார்த்ததாக அறிவிக்கப்படும்.
கோவின் பதிவுக்கு பயன்படுத்தப்பட்ட கைபேசியின் மூலம் தடுப்பு மருந்து பெற்றுக்கொண்ட நிலை பதிவேற்றம் செய்யப்படலாம். இதன் மூலம் பயணம் மற்றும் பல்வேறு இடங்களுக்கு செல்ல தேவையான தடுப்பு மருந்து நிலையை எளிதாக சரி பார்க்கலாம்.
மின்னணு மற்றும் தகவல் தொழில்நுட்பம்
கணினிசார் பாதுகாப்பு தொடர்பாக இந்தியாவுக்கும் பின்லாந்துக்கும் இடையில் புரிந்துணர்வு ஒப்பந்தம் கையெழுத்திடுவதற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், கணினிசார் பாதுகாப்பு தொடர்பாக இந்தியாவுக்கும் பின்லாந்துக்கும் இடையில் ஒத்துழைப்பு பற்றிய புரிந்துணர்வு ஒப்பந்தம் குறித்து விளக்கம் அளிக்கப்பட்டது.
பாதுகாப்பு தொடர்பான நிகழ்வுகள் குறித்து அறிவுப் பரிமாற்றம், கண்டறிதல், தீர்வு காணுதல் மற்றும் தடுப்பதில் ஏற்பட்ட அனுபவங்களைப் பகிர்ந்து கொள்வதில் இரு நாடுகளுக்கும் இடையில் ஒத்துழைப்பை மேம்படுத்துவதை நோக்கமாகக் கொண்டு இந்தப் புரிந்துணர்வு ஒப்பந்தம் உருவாக்கப் பட்டுள்ளது.
இந்தப் புரிந்துணர்வு ஒப்பந்தம் ஜனவரி 2019ல் கையெழுத்திடப்பட்டது.
புதிய மற்றும் புதுப்பிக்கத்தக்க எரிசக்தி அமைச்சகம்
இன்டர்சோலார் யூரோப் 2022 கண்காட்சியில் கலந்து கொள்வதற்காக மத்திய அமைச்சர் மூனிச் பயணம்
இன்டர்சோலார் யூரோப் 2022 என்ற சூரியமின்சக்தித் துறைக்கான உலகின் முன்னணி கண்காட்சியில் கலந்து கொள்வதற்காக மத்திய புதிய மற்றும் புதுப்பிக்கவல்ல எரிசக்தித் துறை இணையமைச்சர் திரு பகவந்த் கூபா, ஜெர்மனி நாட்டின் மூனிச் சென்றடைந்தார். “இந்தியாவின் சூரியமின்சக்தி சந்தை” என்ற முதலீட்டு ஊக்குவிப்பு நிகழ்ச்சியில் இன்று அமைச்சர் முக்கிய உரை நிகழ்த்துவார்.
இந்தோ ஜெர்மன் எரிசக்தி மன்றத்தின் இயக்குநர் திரு டோபியாஸ் விண்டர், இந்திய தேசிய சூரியமின்சக்தி மன்றத்தின் தலைமை நிர்வாக அதிகாரி திரு சுப்பிரமணியம் புலிபகா ஆகியோர் அமைச்சருக்கு வரவேற்பளித்தனர். மூனிச் நகரில் வசிக்கும் இந்திய சமூகத்தினரை அமைச்சர் சந்தித்துப் பேசினார். மின்சார வாகனத்தில் பயணித்த அவர், மின்சார வாகன உற்பத்தியாளர்கள் இந்தியாவில் முதலீடு செய்வதற்கு அபரிமிதமான வாய்ப்புகள் இருப்பதாகக் கூறினார்.
புதுப்பிக்கவல்ல எரிசக்தித் துறையில் உலகளவில் முன்னிலை வகிக்கும் நிறுவனத்தின் குழுமத் தலைவருடன் நேருக்கு நேரான விவாதம் நடைபெற்றது. இந்தியாவில் முதலீடு செய்வது மற்றும் புதுப்பிக்கவல்ல எரிசக்தி உற்பத்தியாளர்களுக்கு இந்தியா அளிக்கும் வாய்ப்புகள் பற்றியும் ஆலோசிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1824613
நிதி ஆணையம்
2021-22 -2025-26 நிதி ஆணைய அறிக்கை: குடியரசுத் தலைவரிடம் சமர்ப்பிப்பு
திரு என் கே சிங் தலைமையிலான பதினைந்தாவது நிதி ஆணையம், 2021-22-ஆம் ஆண்டு முதல் 2025-26-ஆம் ஆண்டு வரையிலான காலத்துக்கான, தனது அறிக்கையை குடியரசுத் தலைவர் திரு ராம் நாத் கோவிந்திடம் இன்று சமர்ப்பித்தது.
ஆணையத்தின் உறுப்பினர்கள் திரு அஜய் நாராயண் ஜா, பேராசிரியர் அனூப் சிங், டாக்டர் அசோக் லாஹிரி மற்றும் டாக்டர் ரமேஷ் சந்த், மற்றும் ஆணையத்தின் செயலாளர் திரு அர்விந்த் மேத்தா ஆகியோர் இநிகழ்வின் போது ஆணையத்தின் தலைவருடன் இருந்தனர்.
குறிப்பு விதிமுறைகளின் படி, 2021-22-ஆம் ஆண்டு முதல் 2025-26-ஆம் ஆண்டு வரையிலான ஐந்தாண்டு காலத்துக்கான தனது அறிக்கையை நிதி ஆணையம் 2020 அக்டோபர் 30-க்குள் சமர்ப்பிக்க வேண்டும். 2020-21-ஆம் ஆண்டுக்கான பரிந்துரைகள் அடங்கிய தனது அறிக்கையை ஆணையம் கடந்த வருடம் சமர்ப்பித்தது. இது மத்திய அரசால் ஏற்றுக்கொள்ளப்பட்டு 2020 ஜனவரி 30 அன்று நாடாளுமன்றத்தில் சமர்ப்பிக்கப்பட்டது.
தனித்துவமான மற்றும் பலதரப்பட்ட விஷயங்கள் குறித்து பரிந்துரைகளை வழங்குமாறு குறிப்பு விதிமுறைகளில் ஆணையம் கேட்டுக் கொள்ளப்பட்டிருந்தது. வரிப்பகிர்வு, உள்ளாட்சி அமைப்புகளுக்கான மானியங்கள், பேரிடர் மேலாண்மை நிதி ஆகியவற்றைத் தவிர, மின்சாரம், நேரடி பலன் பரிமாற்றம், திடக் கழிவு மேலாண்மை உள்ளிட்ட பல்வேறு துறைகளில் மாநிலங்களுக்கு செயல்திறன் சார்ந்த ஊக்கத்தொகைகளை வழங்குதல் குறித்தும் ஆய்வு செய்து பரிந்துரைகளை வழங்குமாறு ஆணையம் பணிக்கப்பட்டிருந்தது.'
ராணுவம் மற்றும் உள்நாட்டுப் பாதுகாப்புக்கு நிதி ஒதுக்கீடு செய்வதற்காக தனிப்பட்ட செயல்முறையை உருவாக்க வேண்டுமா என்றும், அப்படி செய்வதென்றால் எவ்வாறு அதை செயல்படுத்தலாம் என்றும் ஆய்வு செய்யுமாறும் ஆணையம் கேட்டுக்கொள்ளப்பட்டிருந்தது.
மத்திய அரசிடம் சமர்ப்பித்த தனது அறிக்கையில் அனைத்து குறிப்பு விதிமுறைகளையும் ஆணையம் கவனத்தில் கொண்டிருந்தது.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1671384